(Ortografía tradicional) Ri alaj a Jesús xil u wäch pa ri tinimit Belén,
ri cꞌo pa Judea.
Are chiꞌ cꞌo ri tat Herodes che nim takanel puwiꞌ ronojel ri Judea.
Xeopan cꞌu jujun achijab ajnoꞌjab pa ri tinimit Jerusalén,
jelaꞌ cꞌu quepe pa relbal kꞌij.
Xquitaꞌ cꞌu u tzijol chilaꞌ,
xquibij:
¿Jawijeꞌ cäriktaj wi ri nim takanel ri cätakan na pa qui wiꞌ ri winak aj Israel ri cꞌä teꞌ xil u wäch?
Xa xkil ru chꞌimil pa relbal kꞌij,
rumal riꞌ xujpe chukꞌijilaxic,
—xechaꞌ.
Aretak ri tat Herodes ri nim takanel xuta waꞌ,
sibalaj xsach u cꞌux,
jeꞌ xukujeꞌ conojel ri niqꞌuiaj winak aj Jerusalén.
Xtakan cꞌu ri nim takanel che qui siqꞌuixic ri qui nimakil sacerdotes,
xukujeꞌ ri tijonelab re ri Pixab,
xutaꞌ cꞌu chque jawijeꞌ quil wi na u wäch ri Cristo.
Ri e areꞌ xquibij che:
Pa ri tinimit Belén ri cꞌo pa Judea,
rumal chi ri kꞌalajisal re ru Lokꞌ Pixab ri Dios je waꞌ xutzꞌibaj:
Ri at tinimit Belén,
at riꞌ ri rech ri rulew ri Judá,
machomaj chi ri at man nim tä a kꞌij at
chquiwäch ri kꞌatal tak tzij ri e cꞌo chilaꞌ,
rumal chi awucꞌ at quel wi na jun nim cꞌamal be,
ri cucꞌam na qui be ri nu winak aj Israel,
—cächaꞌ,
—xecha ri tijonelab re ri Pixab.
Are cꞌu ri tat Herodes chelakꞌal xeusiqꞌuij ri ajnoꞌjab,
xutaꞌ cꞌu chque jampaꞌ kas xcꞌutun ri chꞌimil.
Te riꞌ xeutak bi pa Belén,
xubij bi chque:
Jix baꞌ jelaꞌ,
chitatabelaꞌ jawijeꞌ cꞌo wi ri acꞌal.
Aretak quiriko,
chixpe chubixic chwe,
rech ri in xukujeꞌ quineꞌ na chukꞌijilaxic,
—xcha chque.
Ri ajnoꞌjab xuwi xquito ri xbix chque rumal ri nim takanel,
xebeꞌc.
Are cꞌu ri chꞌimil ri xquil pa relbal kꞌij xnabej chquiwäch,
cꞌä xopan na puwiꞌ ri cꞌo wi ri acꞌal,
xtaqꞌui cꞌu chilaꞌ.
Ri ajnoꞌjab,
aretak xquil ri chꞌimil,
sibalaj xequicotic.
Xeboc cꞌu bi pa ri ja,
xquil cꞌu ri acꞌal cꞌo rucꞌ ri al María ru nan.
Xexuquiꞌc,
xquikꞌijilaj ri acꞌal.
Te cꞌu riꞌ xquijak u wiꞌ ri qui cꞌolibal,
xquisipaj kꞌän puak,
incienso,
xukujeꞌ mirra che ri Areꞌ.
Te cꞌu riꞌ xbix chque pa achicꞌ chi meocꞌow chi jelaꞌ jawijeꞌ cꞌo wi ri tat Herodes.
Xetzelej cꞌu bi pa ri qui tinimit,
xquicꞌam bi jun be chic.
Aretak e benak chi ri ajnoꞌjab,
xpe jun ángel ri takom lok rumal ri Dios,
xucꞌut rib chuwäch ri a José pa achicꞌ,
xubij che:
Chatwalijok,
chacꞌama bi ri acꞌal,
rachiꞌl ru nan,
chixanimaj bic.
Jix pa Egipto,
chixcanaj cꞌu na can chilaꞌ cꞌä quinbij na chiwe jampaꞌ quixpetic.
Je riꞌ chibana rumal chi ri tat Herodes cutzucuj na u cämisaxic ri acꞌal,
—xcha ri ángel che.
Xwalij cꞌu ri a José,
xucꞌam ri acꞌal,
rachiꞌl ru nan,
chakꞌab cꞌut xebel bic,
xebeꞌ pa Egipto.
Chilaꞌ xecꞌoji wi na cꞌä xcäm na ri tat Herodes.
Jeꞌ xbantaj waꞌ rech kas jeꞌ quel wi jas ri xubij ri Dios rumal ri kꞌalajisal re ru Lokꞌ Pixab ri cubij:
“Pa Egipto xinsiqꞌuij wi lok ri nu Cꞌojol,”
—cächaꞌ.
Aretak ri tat Herodes xretamaj chi man are tä kas tzij ri xbix can che cumal ri ajnoꞌjab,
sibalaj xpe royowal.
Xutak cꞌu qui cämisaxic conojel ri acꞌalab alabom ri tzꞌakat chi quieb qui junab xukujeꞌ ri mäjaꞌ cätzꞌakat quieb qui junab ri e cꞌo pa ri tinimit Belén xukujeꞌ ri e cꞌo pa tak ri tinimit chunakaj ri Belén,
jeꞌ jas ri kꞌij ri xquibij can ri ajnoꞌjab.
Xa je riꞌ kas jeꞌ xel wi jas ri xutzꞌibaj can ri ka mam Jeremías ri kꞌalajisal re ru Lokꞌ Pixab ri Dios ri cubij:
Xtataj cꞌut chi cꞌo jun ri curak u chiꞌ
pa ri tinimit Ramá,
nimalaj okꞌej waꞌ,
nimalaj bis cäbanic.
Are ri nan Raquel ri cubisoj qui wäch
ri ral,
ri man cuyaꞌ taj cäcuꞌbisax u cꞌux
rumal chi ya e cäminak chic ri ral,
—cächaꞌ.
Aretak cꞌut cäminak chic ri tat Herodes,
jun ángel ri takom lok rumal ri Dios xucꞌut rib chuwäch ri a José pa achicꞌ jelaꞌ pa Egipto,
xubij che:
Chatwalijok,
chacꞌama bi ri acꞌal awucꞌ,
xukujeꞌ ru nan,
chixtzelej chi na jumul pa Israel.
Xecäm cꞌu conojel ri cäcaj cäquicämisaj ri acꞌal,
—xcha che.
Xwalij cꞌu ri a José,
xucꞌam bi ri acꞌal rachiꞌl ru nan,
xtzelej chi na jumul pa Israel.
Aretak cꞌut ri a José xuto chi are ri tat Arquelao chic cꞌo che nim takanel pa Judea chuqꞌuexel ri Herodes ru tat,
xuxej rib xeꞌ jelaꞌ.
Xchꞌabex cꞌu rumal ri Dios pa achicꞌ,
rumal riꞌ jelaꞌ xeꞌ wi pa Galilea.
Aretak xopan chilaꞌ,
jelaꞌ xecꞌol wi pa ri tinimit Nazaret.
Jeꞌ xbantaj waꞌ rech kas jeꞌ quel wi ri xquibij can ri kꞌalajisal tak re ru Lokꞌ Pixab ri Dios,
chi ri Jesús cäbix na aj Nazaret che.